Vytvorenie legislatívnej a administratívno – technickej platformy pilotného projektu Kontraktačnej autority na Ministerstve financií SR 

Centrálne verejné obstarávanie je orgánmi Európskej únie definované ako technika napomáhajúca rozširovanie hospodárskej súťaže a zefektívňujúca proces verejného obstarávania. 
Právnu možnosť postupovať pri obstarávaní verejných zákaziek na dodávku tovaru, verejných zákaziek na stavebné práce a verejných zákaziek na poskytovanie služieb prostredníctvom tzv. centrálnych obstarávacích organizácií založili smernice Európskeho parlamentu a Rady 2004/17/ES o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb a 2004/18/ES o koordinácii postupov pri zadávaní verejných zákaziek na práce, verejných zákaziek na dodávku tovaru a verejných zákaziek na služby upravujúce koordináciu postupov zadávania predmetných zákaziek na základe existujúcej praxe vo viacerých členských štátoch a v iných krajinách.

Verejným obstarávateľom a obstarávateľom bolo transponovaním vyššie uvedených smerníc umožnené nadobúdať tovary, práce alebo služby zadávaním zákaziek 
-	prostredníctvom centrálnej obstarávacej organizácie (prvok zastúpenia) alebo
-	od centrálnej obstarávacej organizácie (tzv. nákup zo skladu).

A)	Nadobúdanie tovarov, prác alebo služieb prostredníctvom centrálnej obstarávacej organizácie
Nadobúdanie tovarov, prác alebo služieb prostredníctvom centrálnej obstarávacej organizácie je možné prostredníctvom zmluvných vzťahov medzi centrálnou obstarávacou organizáciou a verejným obstarávateľom/verejnými obstarávateľmi na princípe zastúpenia, napr. mandátna zmluva, príkazná zmluva, inominátna zmluva, memorandum. Na základe zmluvy alebo dohody uzatvorí verejný obstarávateľ zmluvu priamo s dodávateľom/zhotoviteľom/ poskytovateľom. Výhody takéhoto spôsobu nadobúdania tovarov, prác alebo služieb sú popísané v ďalšom texte. 

B)  	Nadobúdanie tovarov, prác alebo služieb od centrálnej obstarávacej organizácie
Niektoré tovary a služby bežne obstarávané väčšinou povinných osôb je možné nakupovať „na sklad“ prostredníctvom uzatvorenia zmluvných vzťahov, ktoré umožnia plnenie na výzvu. Ak takéto predmety zákazky nadobudne centrálna obstarávacia organizácia prostredníctvom centrálneho verejného obstarávania (pre seba), môže ktorýkoľvek povinný subjekt okamžite bez časových strát a bez duplicitného vynakladania verejných financií na proces verejného obstarávania, nadobudnúť takto obstarané predmety zákazky priamo od nej. Takto realizované nákupy sú efektívnym prostriedkom na predchádzanie, resp. riešenie časovej tiesne vzniknutej pri časovom obmedzení nákupu za účelovo viazané prostriedky/európske zdroje/vzniknutými mimoriadnymi udalosťami.

Každý subjekt, ktorý realizuje centrálne verejné obstarávanie v súlade s § 10  zákona              č. 25/2006 Z. z. o verejnom obstarávaní o zmene a doplnení niektorých zákonov (ďalej len „zákon o verejnom obstarávaní“) je povinný postupovať pri výkone činností centrálnej obstarávacej organizácie ako verejný obstarávateľ a dodržiavať všetky s tým spojené povinnosti v zmysle zákona o verejnom obstarávaní.

Je potrebné zdôrazniť, že nadobudnutie tovarov, prác alebo služieb prostredníctvom alebo od centrálnej obstarávacej organizácie (priamo, bez použitia postupov podľa zákona o verejnom obstarávaní) nie je porušením zákona o verejnom obstarávaní. Podmienkou však je, aby centrálna obstarávacia organizácia nadobudla tovary, služby alebo práce alebo uzatvorila zmluvy/dohody na ich nadobudnutie v súlade so zákonom o verejnom obstarávaní.

Hlavnými výhodami centrálneho verejného obstarávania by mali byť:
-	hospodárnejší a efektívnejší proces verejného obstarávania z hľadiska úspor časových (kumulácia činností), finančných (množstevné zľavy, zníženie nákladov na služby súvisiace s realizáciou zmluvy), personálnych (osoby odborne spôsobilé na verejné obstarávanie, vecní experti, kontrolóri, administrátori),  administratívnych
-	profesionalizácia komoditná (podľa druhu predmetu zákazy verejného obstarávania), sektorová (podľa typu subjektu povinného uplatňovať postupy verejného obstarávania), procesná (podľa špecializácie na určité postupy zadávania zákaziek)
-	vyššia transparentnosť vo verejnom obstarávaní z dôvodu použitia nadlimitného zadávania zákaziek vyhlasovaného aj v Úradnom vestníku Európskej únie, nahrádzajúceho niekoľko zjednodušených postupov zadávania zákaziek
-	hospodárnejšie a efektívnejšie vynakladanie verejných zdrojov z dôvodu možného uplatnenia kvalifikačného systému viacerých potenciálnych dodávateľov/ poskytovateľov/zhotoviteľov a z toho plynúca zvýšená kvalita, odbornosť a profesionalita, možnosti opakovaných otvorení súťaže na cene či kvalitatívnych parametroch, resp. ich kombinácií, odstránenia duplicitných nákupov, vysokej pravdepodobnosti dosiahnutia ponuky výhodnejších jednotkových cien (množstvové zľavy)
-	pružné, okamžité zadanie verejnej zákazky bez časových strát pre subjekty povinné uplatňovať zadávanie verejných zákaziek verejným obstarávaním
-	možnosť efektívneho dohľadu a výkonu kontroly na jednom mieste (zníženie množstva kontrolovanej dokumentácie)
-	zníženie rizika chybného alebo nesprávneho postupu (z nevedomosti, z dôvodu použitia tendenčných postupov)
-	štandardizácia zadaní prináša štandardizáciu kvality plnenia
-	významný antikorupčný nástroj. 

Účelom využívania inštitútu centrálneho verejného obstarávania je prostredníctvom zefektívnenia procesu verejného obstarávania dosiahnuť hospodárnejšie, efektívnejšie, účelnejšie a preukázateľnejšie vynakladanie verejných prostriedkov.

Pozitívnym príkladom fungovania centrálnej obstarávateľskej organizácie v podmienkach Slovenskej republiky môže byť dnes už neexistujúca Centrálna finančná a kontraktačná jednotka Ministerstva financií SR, zriadená na základe Memoranda o porozumení o založení CFKJ medzi vládou Slovenskej republiky a Európskou komisiou. Centrálna finančná a kontraktačná jednotka (ďalej len „CFKJ“) ako jedna z implementačných agentúr, ktorá administratívne riadila projekty PHARE a Prechodného fondu (Transition Facility) začala svoju činnosť dňa 1. januára 1998 a jej hlavnou náplňou bola podpora kontrahovania, implementácie a financovania projektov financovaných z predvstupového fondu PHARE (hlavní prijímatelia pomoci: ústredné orgány štátnej správy, obce a mestá) a povstupového fondu Transition Facility (hlavní prijímatelia pomoci: ústredné orgány štátnej správy). K zriadeniu CFKJ došlo v čase, keď v Slovenskej republike panovala značná nejednotnosť a roztrieštenosť v programovaní a implementácii projektov financovaných z fondu PHARE – o ich organizáciu sa staralo 23 programovacích a implementačných agentúr, ktoré boli vytvorené predovšetkým ako organizačné jednotky ústredných orgánov štátnej správy. Takéto usporiadanie sa ukázalo ako neefektívne a málo transparentné. Predovšetkým z týchto dôvodov sa orgány Európskych spoločenstiev rozhodli vytvoriť jednotný centralizovaný inštitucionálny model. CFKJ vykonávala svoju činnosť ako jednotka v rámci organizačnej štruktúry Úradu vlády SR, neskôr bola na základe odporúčaní Európskej komisie, s účinnosťou od 1. januára 2003 delimitovaná na Ministerstvo financií SR ako špecializovaná organizačná jednotka, pričom programovanie, monitorovanie a hodnotenie predvstupovej a prechodnej pomoci ES zostalo na Úrade vlády SR. Kontrahovanie projektov prebiehalo spočiatku na základe pravidiel stanovených Európskou komisiou. Po vstupe Slovenskej republiky do Európskej únie a po udelení akreditácie EDIS s účinnosťou od 19. októbra 2004  boli tovary, služby a práce obstarávané podľa národnej legislatívy, t.j. podľa aktuálne platného zákona o verejnom obstarávaní.

 CFKJ realizovala na základe podkladov od jednotlivých prijímateľov pomoci z fondu PHARE/Prechodného fondu verejné obstarávanie v ich prospech. Zmluvnými stranami bol teda príslušný dodávateľ/poskytovateľ/zhotoviteľ a CFKJ a zmluvy boli nastavené na realizáciu v prospech tretích strán, t.j. prijímateľov pomoci.

Celý systém kontrahovania, implementácie a financovania bezproblémovo fungoval práve vďaka nastaveným vnútorným pravidlám a postupom, ktoré boli schválené v procese akreditácie CFKJ na systém EDIS. Proces akreditácie prebiehal prostredníctvom určených orgánov Európskych spoločenstiev. CFKJ postupovala pri výkone svojich povinností na základe takto akreditovaných postupov a pravidiel zakotvených v internom manuáli, ktoré museli byť v súlade s príslušnou legislatívou a pravidlami poskytovateľa finančných prostriedkov. Takto akreditovaný systém prinášal nesporne mnohé výhody: od jasne nastavených pravidiel pre všetky zúčastnené strany, cez jasne nastavené pravidlá pri uplatňovaní rôznych kontrolných mechanizmov (kontroly, audity, monitoring) až po zníženie počtu uplatnených revíznych postupov voči verejným obstarávaniam realizovaným prostredníctvom CFKJ. Pôsobenie  CFKJ potvrdilo opodstatnenosť a efektívnosť takéhoto spôsobu usporiadania verejného obstarávania.
Uznesenie vlády SR č. 520 zo 7. júna 2006 k zefektívneniu verejného obstarávania zavedením systému centralizovaného verejného obstarávania (ďalej len „uznesenie“) bolo výsledkom snahy vlády SR o zefektívnenie systému verejného obstarávania v Slovenskej republike zavedením systému centrálneho verejného obstarávania, spoločného verejného obstarávania a špecializovaného verejného obstarávania.
Na základe tohto uznesenia bola vytvorená centrálna obstarávacia organizácia podľa § 10 zákona o verejnom obstarávaní ako samostatný organizačný útvar Ministerstva financií SR – odbor pre centrálne verejné obstarávanie. Odbor pre centrálne verejné obstarávanie zrealizoval centrálne verejné obstarávanie v obmedzenom rozsahu (xerografický papier, obálky, pneumatiky, osobné motorové vozidlá, poskytovanie pozáručných opráv a údržby motorových vozidiel a poistenie motorových vozidiel). K naplneniu pôvodného uznesenia v celom rozsahu však nikdy nedošlo. 
Centrálne verejné obstarávania mali za cieľ dosiahnuť úspory, avšak vzhľadom na nízku zapojenosť jednotlivých ústredných orgánov štátnej správy a ďalších inštitúcií do centrálneho verejného obstarávania, nastavenie podmienok vo verejnom obstarávaní spôsobom, ktorý nezaručoval dosiahnutie maximálneho ekonomického efektu, ako aj absenciu využívania elektronických nástrojov verejného obstarávania neboli v praxi preukázané reálne finančné úspory v žiaducom rozsahu. 
 Po vyhodnotení  všetkých skúsenosti je zrejmé, že proces centrálneho verejného obstarávania v Slovenskej republike je potrebné upraviť iným spôsobom.     

Súčasná spoločenská požiadavka a trendy vývoja v oblasti centrálneho verejného obstarávania smerujú k vytváraniu profesionalizovaných centrálnych obstarávacích organizácií, teda kontraktačných autorít, ktoré sa budú kreovať na základe 

-	špecializácie na okruhy obstarávaných predmetov zákaziek (tovary, práce a služby),
-	typov realizovaných postupov,
-	sektorového a územného členenia.

Preto, v rámci pilotného projektu, je navrhované vytvorenie akreditovanej centrálnej obstarávacej organizácie, ktorá by mala charakter profesionálnej kontraktačnej autority s možnosťou špecializácie na vybrané okruhy obstarávaných predmetov zákaziek, s cieľom realizovať vybrané postupy zadávania zákaziek vo väzbe na charakter jednotlivých komodít (tovary, služby), čo umožní vybudovať procesné a administratívne kapacity na zníženie informačnej asymetrie vo vybratých oblastiach medzi štátnou/verejnou správou a súkromným sektorom. 
Predpoklady pre transformáciu na prvú akreditovanú kontraktačnú autoritu, najmä z hľadiska doterajších skúseností, praxe a odborného zázemia, má odbor pre centrálne verejné obstarávanie Ministerstva financií SR. 
Vytvorenie Kontraktačnej autority Ministerstva financií SR transformáciou odboru pre centrálne verejné obstarávanie Ministerstva financií SR je len dôsledkom prirodzeného rozvoja odborného zázemia v oblasti verejného obstarávania so  zohľadnením aktuálnych požiadaviek  na proces verejného obstarávania s cieľom zefektívniť a stransparentniť vynakladanie verejných prostriedkov v súlade s platnou legislatívou.  V prípade úspešnosti projektu Kontraktačnej autority Ministerstva financií SR bude nasledujúcim krokom stanovenie možnosti zriadenia ďalších kontraktačných autorít v rámci iných rezortov, na princípe využiteľnosti a budúcej efektívnosti tohto postupu u verejných obstarávateľov, s cieľom využiť skúsenosti pilotného projektu na skvalitnenie procesu verejného obstarávania aj u iných verejných obstarávateľov

Ide o realizáciu pilotného projektu, ktorý má za cieľ v vytvoriť kontraktačnú autoritu v podmienkach Ministerstva financií SR pre rezort Ministerstva financií SR a podľa vyžiadania alebo dobrovoľného pripojenia pre ostatné subjekty štátnej správy/samosprávy/iných verejných obstarávateľov/povinné osoby podľa § 7, resp. 8 zákona o verejnom obstarávaní

Činnosti vykonávané Kontraktačnou autoritou Ministerstva financií SR a nástroje ich realizácie

Na základe súčasnej požiadavky na zmeny v spôsoboch vynakladania verejných prostriedkov v zmysle stransparentňovania procesov verejného obstarávania a dôsledného uplatňovania princípov „3E“, t.j. hospodárnosť (economy), účinnosť (efficiency) a efektívnosť (effectiveness) pri nákupe tovarov, služieb a prác z verejných zdrojov, sa navrhuje, aby Kontraktačná autorita  Ministerstva financií SR (ďalej len „Kontraktačná autorita“) pôsobila za týchto podmienok:

1.	Kontraktačná autorita realizuje verejné obstarávanie ako centrálna obstarávacia organizácia jednotlivo alebo spoločne, pre rezort Ministerstva financií SR a podľa vyžiadania alebo dobrovoľného pripojenia pre ostatné subjekty štátnej správy/samosprávy/iných verejných obstarávateľov/povinné osoby podľa § 7, resp. 8 zákona o verejnom obstarávaní
Jednotlivé verejné obstarávania sú realizované prostredníctvom  Kontraktačnej autority na základe požiadaviek v súlade s plánom verejného obstarávania pre Ministerstvo financií SR a jeho rezort a podľa potreby vzniknutej na základe pridelenia finančných prostriedkov z fondov Európskych spoločenstiev tak, ako boli doteraz realizované odborom pre centrálne verejné obstarávanie Ministerstva financií SR. Medzi mimoriadne požiadavky v zmysle jednotlivo realizovaných verejných obstarávaní môže patriť potreba ktoréhokoľvek iného verejného obstarávateľa realizovať taký postup verejného obstarávania, s ktorým samotný verejný obstarávateľ nemá skúsenosť (napr. súťažný dialóg) alebo nakúpiť taký predmet zákazky, ktorý vyžaduje špecializovaný prístup vrátane návrhov/posudkov/stanovísk z externých zdrojov pri tvorbe opisu tohto predmetu zákazky, návrhu podmienok účasti a kritérií k nemu sa viažucich.
Spoločné verejné obstarávanie môže byť chápané ako:
a)	obstarávanie jedného predmetu zákazky – projektu pre viaceré povinné osoby podľa § 6, 7, 8 zákona o verejnom obstarávaní (napr. softvérová multilicencia pre ústredné orgány štátnej správy, služby podpory prevádzky softvéru využívaného viacerými subjektmi /napr. všetkými VÚC/), kde ani jeden zúčastnený prijímateľ plnenia predmetu zákazky nemá personálne ani odborné predpoklady na realizáciu takéhoto verejného obstarávania alebo
b)	obstarávanie jedného druhu predmetu zákazky pre viaceré povinné osoby podľa § 6, 7, 8 zákona o verejnom obstarávaní (napr. kancelársky papier,  hardvér).

2.	Kontraktačná autorita disponuje rýchlym a efektívnym elektronickým nástrojom na verejné obstarávanie 
Značný objem verejných zdrojov je obstarávaný postupmi s nízkou mierou možnosti verejnej kontroly, resp. „priamym zadaním“ z dôvodu nízkeho cenového limitu (zákazky s nízkou hodnotou, podprahové zákazky). Potenciál stransparentnenia takýchto nákupov je v zelektronizovaní postupu zadávania takýchto zákaziek v plnom rozsahu a v sprístupnení jeho priebehu verejnosti.

Kontraktačná autorita bude disponovať elektronickým nástrojom – Elektronickým kontraktačným systémom, zabezpečujúcim procesnú stránku zadávania zákaziek, ktorý vytvorí centrálne obchodné miesto pre realizáciu zákaziek s nízkou hodnotou, podprahových zákaziek na báze užívateľsky priateľského, jednoduchého, plne elektronizovaného systému. Prostredníctvom elektronizácie procesu verejného obstarávania a plného využitia systému dôjde k minimalizácii nákladov spojených s procesom verejného obstarávania, ako aj nákladov spojených s účasťou v súťažiach. Jeho zavedením sa zabezpečí prístup k zákazkám pre širší okruh podnikateľských subjektov, čo prispeje k vyššej konkurencii a  tým aj k vyššiemu tlaku na predkladanie cenovo alebo ekonomicky najvýhodnejších ponúk. Ďalšou z nesporných výhod tohto navrhovaného systému bude jeho informačná dostupnosť.

Predpokladá sa, že Kontraktačná autorita na vyžiadanie poskytne prístup k Elektronickému kontraktačnému systému ktorémukoľvek povinnému subjektu v zmysle § 6, 7 a 8 zákona o verejnom obstarávaní pre realizáciu zadávania zákaziek vyššie uvedeným spôsobom.

3.	Kontraktačná autorita vykonáva/realizuje v osobitných prípadoch dynamický nákupný systém.
V prípade verejného obstarávania takého predmetu zákazky, ktorý dáva predpoklad rozsiahleho plnenia z dôvodov teritoriálnych, časových alebo vecných a je možné plnenie poskytnúť z viacerých zdrojov, je žiaduce ukončiť verejné obstarávanie uzavretím zmluvy alebo rámcovej dohody s viacerými dodávateľmi/poskytovateľmi/zhotoviteľmi. Takéto riešenie vysoko pravdepodobne podporí regionálnu zamestnanosť a lokálnych malých a stredných podnikateľov (napr. v prípade teritoriálnych dôvodov). 

Zmluva s viacerými dodávateľmi/poskytovateľmi/zhotoviteľmi prináša výhodu možnej konkurenčnej súťaže po ukončení verejného obstarávania. Pred konkrétnou realizáciou časti vecného plnenia dochádza k opätovnému otvoreniu súťaže, ktoré môže byť realizované aj prostredníctvom elektronickej aukcie. V takýchto prípadoch budú verejné prostriedky použité spôsobom, ktorý zaručí ekonomicky najvýhodnejšie plnenie, spravidla najlepšiu cenu. Dynamický nákupný systém zároveň poskytuje povinnej osobe zúčastnenej na takomto type centrálneho verejného obstarávania istotu, že v prípade straty schopnosti plniť u niektorého    z dodávateľov/poskytovateľov/zhotoviteľov nedôjde k prerušeniu potrebného plnenia.

4.	Kontraktačná autorita poskytuje jednoduchým spôsobom sumarizáciu a spracovanie štatistických údajov vo vzťahu k svojej činnosti.
Pre potreby rozhodovacích procesov  budú v stanovených časových intervaloch Kontraktačnou autoritou sumarizované a spracované štatistické údaje o zrealizovaných nákupoch za verejné prostriedky, na ktorých základe sa bude môcť vytvárať a/alebo korigovať plán príslušného rozpočtu, resp. rozpočtov a prijímať príslušné rozpočtové opatrenie. Takto vytvárané štatistiky budú podkladom aj pre rozhodovanie o ďalšom rozvoji a využití Kontraktačnej autority, o rozšírení, resp. zúžení rozsahu ňou realizovaných výkonov a činností. 

Návrh postupu zriadenia Kontraktačnej autority

Ministerstvo financií SR zriadi špecializovanú kontraktačnú autoritu v niekoľkých krokoch. 
 
1.	Zriadenie Kontraktačnej autority ako špecializovaného organizačného útvaru Ministerstva financií SR s využitím existujúcich rozpočtových a personálnych kapacít vzťahujúcich sa k odboru pre centrálne verejné obstarávanie Ministerstva financií SR a kapacít príslušných organizačných útvarov Ministerstva financií SR vo vzťahu k činnostiam kontroly/auditu a technickej podpory zavedenia a prevádzky Elektronického kontraktačného systému.  

Kontraktačná autorita na Ministerstve financií SR bude povinná: 
-	zabezpečiť plynulé plnenie úloh odboru pre centrálne verejné obstarávanie Ministerstva financií SR 
-	realizovať pilotné špecializované centrálne verejné obstarávania v zmysle navrhovaných činností Kontraktačnej autority
-	splniť podmienky pre proces akreditácie a certifikácie Kontraktačnej autority
-	nadobudnúť (realizovať verejné obstarávanie a uviesť do plne funkčnej prevádzky) Elektronický kontraktačný systém ako komplexný nástroj na realizáciu plne elektronizovaného postupu zadávania zákaziek vrátane elektronickej aukcie,
-	vybudovať systém externých expertov poskytujúcich odborné poradenské služby v procese verejného obstarávania vykonávaného Kontraktačnou autoritou na Ministerstve financií SR

2.	Po vyhodnotení pôsobenia Kontraktačnej autority ako organizačnej zložky Ministerstva financií SR v druhej etape bude posúdené  zriadenie Kontraktačnej autority ako  samostatného právneho subjektu  za stanovených podmienok.  Takto zriadený samostatný subjekt bude vykonávať v plnom rozsahu všetky činnosti uvedené v tomto návrhu.

Akreditácia a certifikácia

Navrhovaný systém akreditácie a priebežnej certifikácie (priebežná certifikácia dokumentácie k jednotlivým postupom verejného obstarávania, certifikácia dokumentácie s ohľadom na zmenu legislatívy) bude mať za cieľ úplne identifikovať všetky pravidlá a podmienky pre realizáciu centrálneho verejného obstarávania vykonávaného kontraktačnými autoritami. 

Akreditáciou sa rozumie posudzovanie súladu postupov používaných pri zadávaní zákaziek v procese centrálneho verejného obstarávania so zákonom o verejnom obstarávaní. V procese akreditácie sa subjekt udeľujúci akreditáciu presvedčí o súlade vytvoreného systému postupov a dokumentácie (resp. o odstránení zisteného nesúladu) a udelí akreditáciu na určenú dobu, vrátane certifikácie súvisiacej dokumentácie. Po uplynutí doby akreditácie alebo pri rozšírení svojej činnosti bude môcť akreditovaný subjekt požiadať o re-akreditáciu a certifikáciu. 

Akreditovaný subjekt bude povinný skutočnosť, že je akreditovaným subjektom, uvádzať v oznámeniach používaných v procese verejného obstarávania .

Posúdenie výsledkov pilotného projektu poskytne podklady pre ďalšie posúdenie potreby akreditácie kontraktačných autorít, posúdenie efektívnosti takéhoto postupu a v neposlednom rade miery jeho praktickej uplatniteľnosti vo vzťahu k povinnostiam verejných obstarávateľov vyplývajúcim zo všeobecne záväzných právnych predpisov.

Pôsobnosť Kontraktačnej autority

Kontraktačná autorita bude viazaná vo svojej činnosti dodržiavaním zákona o verejnom obstarávaní a  právnych aktov zaväzujúcich k hospodárnemu, efektívnemu, účinnému a účelnému vynakladaniu verejných prostriedkov, ako aj všetkými súvisiacimi právnymi predpismi a pravidlami poskytovateľa finančných prostriedkov.

Kontraktačná autorita bude vykonávať činnosti opísané v tejto časti návrhu: 

Povinne v prospech:
-	Ministerstva financií SR
-	Organizácií rezortu Ministerstva financií SR. 

Fakultatívne v prospech všetkých povinných subjektov podľa § 6, 7 a 8 zákona o verejnom obstarávaní, ktorým sa na báze dobrovoľnosti bude javiť tento spôsob verejného obstarávania hospodárnejší/efektívnejší alebo jednoduchší, než verejné obstarávanie realizované priamo nimi, napr.:
-	ústredné a iné orgány štátnej správy z dôvodu časových, kapacitných (ľudské zdroje) a administratívnych úspor, t.j. zníženia priamych aj nepriamych nákladov na verejné obstarávanie, ako aj dobrej dostupnosti znalcov procesu/vecných expertov najmä v prípadoch špecializovaných predmetov zákaziek,  ale aj odborne spôsobilých osôb na jednom mieste
-	samosprávne orgány a nimi zriaďované organizácie z dôvodov nedostupnosti/nedostatočnosti kapacít kvalifikovaných ľudských zdrojov a technických prostriedkov (najmä na elektronické obstarávanie) a administratívnych kapacít, t.j. zníženia priamych aj nepriamych nákladov na verejné obstarávanie a časových úspor pre jednoduchú dostupnosť takto obstaraných komodít (najmä v prípade nútenej správy).